23/02/2016 | Administración LocalMunicipal
Santiago de Compostela
Urbanismo. Sección de Planeamento e Xestión
Anuncio de aprobación definitiva do Regulamento da Comisión Asesora de Patrimonio Histórico do Concello de Santiago de Compostela

O Pleno da Corporación, na sesión ordinaria que tivo lugar o día 21 de xaneiro de 2016, aprobou definitivamento o Regulamento da Comisión Asesora de Patrimonio Histórico do Concello de Santiago de Compostela. Contra o citado acordo de aprobación definitiva, poderase interpoñer directamente recurso contencioso administrativo ante o Tribunal Superior de Xustiza de Galicia no prazo de dous meses, contado a partir do día seguinte ó da publicación deste anuncio. En cumprimento do esixido polo artigo 70.2 da Lei 7/1985, procédese a publicar o texto íntegro do Regulamento. Santiago de Compostela, 4 de febreiro de 2016. O concelleiro delegado de Espazos Cidadáns, Dereito á Vivenda e Mobilidade (Decreto 3997/2015 do 16 de xuño de 2015) Asdo.: Jorge Duarte Vázquez REGULAMENTO DA COMISIÓN ASESORA DE PATRIMONIO HISTÓRICO DO CONCELLO DE SANTIAGO DE COMPOSTELA EXPOSICIÓN DE MOTIVOS Título I. Natureza e funcións Artigo 1. Natureza Artigo 2. Función Título II. Composición da Comisión Asesora do Patrimonio Histórico Artigo 3. Composición Artigo 4. A presidencia Artigo 5. Os/as vogais Artigo 6. A secretaría Título III. Réxime de sesións Artigo 7. Convocatoria das reunións Artigo 8. Reunións Artigo 9. Réxime de adopción de acordos Artigo 10. Subcomisión técnica Artigo 11. Ditames da Comisión Artigo 12. Actas Artigo 13. Dos rogos e preguntas Disposición adicional primeira. Réxime económico Disposición final primeira. Supletoriedade da lexislación estatal e autonómica Disposición final segunda. Modificación normativa Disposición final terceira. Entrada en vigor REGULAMENTO DA COMISIÓN ASESORA DE PATRIMONIO HISTÓRICO DO CONCELLO DE SANTIAGO DE COMPOSTELA EXPOSICIÓN DE MOTIVOS O Plan especial de protección e rehabilitación da Cidade Histórica (PE-1), publicado no BOP n.º 236 do 14/10/1997, establece que, para os efectos de garantir a axeitada tutela sobre o patrimonio, o Concello de Santiago de Compostela constituirá a Comisión Asesora do Patrimonio Histórico. O Concello de Santiago de Compostela acordou a constitución da Comisión Asesora de Patrimonio Histórico, a súa composición e o ámbito de competencias, consonte co previsto na Lei 8/1995, do 30 de outubro, de patrimonio cultural de Galicia e o devandito Plan especial. Os artigos 22 a 26 da Lei 30/1992, do 26 de novembro, de réxime xurídico das administracións publicas e do procedemento administrativo común regulan o funcionamento dos órganos colexiados e, de xeito máis concreto, o artigo 22.2, determina que estes órganos colexiados poderán establecer ou completar as súas normas de funcionamento. Este regulamento ten por obxecto establecer as normas do réxime xurídico e de funcionamento da Comisión Asesora de Patrimonio Histórico do Concello de Santiago de Compostela consonte ao previsto na Lei 30/1992, do 26 de novembro, de réxime xurídico das administracións publicas e do Procedemento Administrativo común e na Lei 7/1985, do 2 de abril, reguladora de bases do réxime local. TÍTULO I.–NATUREZA E FUNCIÓNS Artigo 1.–Natureza.1. O Concello de Santiago de Compostela, ao abeiro do previsto na Lei 8/1995, do 30 de outubro, de patrimonio cultural de Galicia e no artigo 27 do Plan especial de protección e rehabilitación da Cidade Histórica creou a Comisión Asesora de Patrimonio Histórico como órgano consultivo.2. A devandita Comisión asesorará o Concello no relativo aos aspectos artísticos, históricos e arquitectónicos que deben ser considerados para os efectos da protección do conxunto histórico e dos elementos que o compoñen.3. A Comisión Asesora de Patrimonio Histórico é un órgano colexiado de carácter consultivo, de coordinación, deliberación e proposta sobre asuntos e materias do patrimonio histórico. Artigo 2.–Función.1. A función da Comisión é a emisión de informes, a solicitude dos departamentos competentes para tramitar os expedientes obxecto das súas competencias, que incidan no ámbito do Plan Especial ou por delegación.2. Dentro do ámbito do Plan Especial (en adiante PE-1), con carácter xeral, o seu informe previo será preceptivo nas seguintes actuacións: a) Proxectos de obras de nova edificación. b) Proxectos de obras nos edificios existentes, que consistan en: obras de ampliación; obras de adecuación de fachadas e elementos exteriores en edificios catalogados; obras de todo tipo nos edificios catalogados de nivel 1 e de nivel 2; obras de reestruturación en edificios de nivel 3; obras de calquera tipo que afecten directamente ás condicións materiais de conservación e valoración dos elementos catalogados. c) Proxectos de urbanización ou de obras ordinarias nos espazos públicos catalogados. d) Sinalización e mobiliario urbano. e) Ocupación de vía e/ou espazos públicos con mobiliario urbano xa sexa temporal ou permanente (terrazas). 3. Por delegación, a Comisión exercerá as competencias nos asuntos e materias en que a Consellería con competencias en materia de patrimonio histórico delegue no Concello de Santiago de Compostela, nos termos da delegación, ou naqueles que sexan expresamente atribuídos polo Pleno do Concello de Santiago.4. De acordo cos principios de eficacia e coordinación administrativa, os expedientes que deban de ser sometidos a informe ou autorización por parte da Consellería competente en materia de patrimonio histórico ou por calquera dos seus órganos delegados (comisións provinciais, comités asesores etc.), non serán sometidos ao ditame ou informe da Comisión Asesora de Patrimonio Histórico do Concello de Santiago de Compostela, particularmente: a) Os asuntos que, de acordo co previsto no artigo 8 do PE-1, deban contar coa autorización do organismo competente da Xunta de Galicia, salvo delegación expresa, non se someterán ao ditame desta Comisión. b) Os asuntos que, de acordo co previsto no artigo 30 da Lei 3/1996 de protección dos Camiños de Santiago, deban ser examinados polo Comité Asesor dos Camiños de Santiago, salvo delegación expresa, non se someterán ao ditame desta Comisión.5. Porén o Concello de Santiago de Compostela poderá solicitar informes ou ditames das administracións con competencias en patrimonio así como dos seus órganos asesores para a tutela do patrimonio da cidade histórica. TÍTULO II.–COMPOSICIÓN DA COMISIÓN ASESORA DO PATRIMONIO HISTÓRICO Artigo 3.–Composición. A Comisión Asesora do Patrimonio Histórico estará composta por: a) A presidencia b) Os vogais c) A secretaria Artigo 4.–A presidencia.1. A presidencia corresponderalle ao alcalde de Santiago de Compostela ou persoa en quen delegue.2. Serán competencias da presidencia: a) Exercer a representación da Comisión. b) Acordar a convocatoria das sesións. c) Fixar a orde do día. d) Visar as certificacións dos acordos ou ditames. e) Presidir as sesións, dirixir e moderar os debates. f) Dirimir co seu voto os empates, para os efectos de adoptar acordos. g) Exercer cantas outras atribucións sexan inherentes á súa condición de presidente de acordo con este regulamento e coas normas aplicación xeral aos órganos colexiados.3. En caso de ausencia, vacante, enfermidade ou outra causa legal, exercerá a presidencia a persoa que aquel designe.4. O/a presidente poderá someter á consideración da Comisión calquera asunto que, en estar incluído nos relatados no artigo 2, teña relevancia ou relación coas materias incluídas nas competencias da Comisión.5. O/a presidente poderá designar, no número que considere axeitado, e cando a especialidade ou importancia do asunto así o requira, asesores técnicos que participarán subcomisión técnica a que fai referencia o artigo 11.6. O presidente poderá invitar a un representante designado polo Consello de Relacións Veciñais, que poderá asistir con voz pero sen voto ás sesións da Comisión. Artigo 5.–Os/as vogais.1. Os/as vogais da Comisión Asesora de Patrimonio Histórico serán nomeados polo Pleno da Corporación do Concello de Santiago de Compostela, a proposta do Alcalde.2. Terán a consideración de vogais da Comisión: a) 6 representantes dos grupos políticos que conforman a Corporación Municipal en proporción ao número de concelleiros/as que lles correspondan. b) Un/unha representante do Consorcio da Cidade de Santiago de Compostela. c) Un/unha representante do departamento da Xunta de Galicia que ostente a competencia sobre o patrimonio cultural. d) Un/unha representante da Universidade de Santiago de Compostela con rango de historiador. e) Un/unha representante do Colexio Oficial de Arquitectos de Galicia, con rango de arquitecto. f) Un/unha funcionario/a municipal con competencias nas materias obxecto de ditame. g) Un/unha profesional de recoñecido prestixio en asuntos relacionados coas competencias da comisión, que non teña a condición de traballador municipal.3. Todos os membros da Comisión terán designado un/una suplente, que será igualmente nomeado/a polo Pleno a proposta do mesmo órgano ou entidade que propón ao titular. En caso de ausencia ou enfermidade e, en xeral, por causa xustificada, os membros titulares da Comisión serán substituídos/as, en cada caso, polos/as suplentes designados/as.4. Son funcións dos vogais: a) Analizar a documentación dos asuntos que se van a tratar en cada sesión b) Participar nos debates das sesións. c) Exercer o seu dereito de voto e de formular votos particulares, así como de expresar o sentido do seu voto e os motivos que o xustifiquen. d) Propoñer iniciativas, formular suxestións ou remitir información sobre cuestións obxecto da competencia da Comisión. e) Exercer cantas outras atribucións lles correspondan de acordo con este regulamento e coas normas de aplicación xeral aos órganos colexiados. f) Formular rogos e preguntas. Artigo 6.–A secretaría.1. Exercerá as funcións de secretario/a da Comisión un/unha funcionario/a municipal do departamento competente en materia de urbanismo.2. Son funcións do/a secretario/a: a) Realizar a convocatoria das sesións da Comisión por orde do seu presidente, así como as citacións aos seus membros. b) Redactar a orde do día das reunións seguindo as instrucións do seu presidente. c) Redactar as actas das sesións e custodialas. d) Expedir as certificacións ou ditames dos acordos adoptados. e) Outras funcións que lle sexan encomendadas polo presidente e sexan inherentes á condición de secretario.3. O/a Secretario/a asistirá ás sesións da Comisión Asesora de Patrimonio Histórico con voz pero sen voto. TÍTULO III.–RÉXIME DE SESIÓNS Artigo 7.–Convocatoria das reunións.1. A Comisión funcionará en réxime de sesión ordinaria ou extraordinaria.2. As sesións ordinarias terán lugar dúas veces ao mes, a primeira e a terceira semana de cada mes.3. As sesións extraordinarias serán convocadas expresamente con tal carácter polo presidente cando o considere conveniente por razóns de urxencia, polo volume de asuntos ou pola transcendencia dos temas que se vaian tratar.4. A convocatoria efectuarase cunha antelación mínima de 48 horas e acompañarase da orde do día, da copia da acta da sesión anterior e dos informes dos asuntos que se van tratar na orde do día.5. A comunicación aos membros da Comisión realizarase por correo electrónico ao enderezo que estes faciliten ao secretario.6. A documentación sobre os temas que figuren na orde do día estará a disposición dos membros da Comisión con 48 horas de antelación á celebración da sesión. Artigo 8.–Reunións.1. Para a válida constitución da Comisión será necesaria a presenza do presidente e do secretario, ou de quen os substitúa, e, como mínimo, da metade dos vogais. En caso de non alcanzarse o quórum anterior, a Comisión disporá dunha segunda convocatoria, que deberá iniciarse transcorridos 30 minutos dende a citación da primeira convocatoria requirindo a presenza do presidente e do secretario, ou de quen os substitúa, e, como mínimo, de tres vogais.2. O presidente abrirá as reunións, que non serán públicas e que se desenvolverán no lugar sinalado na convocatoria, de acordo coa orde do día establecida. Así mesmo dirixirá as deliberacións, concedendo e retirando o uso da palabra, velará polo correcto desenvolvemento das sesións e acordará o inicio, finalización ou suspensión temporal destas.3. Os membros da Comisión estarán obrigados a manter a reserva absoluta con respecto ao contido das deliberacións e intervencións efectuadas polos membros do órgano dentro das súas sesións.4. Non poderá ser obxecto de deliberación ou acordo ningún asunto non incluído na orde do día, salvo que sexa declarada a urxencia co voto favorable da maioría simple dos presentes.5. As sesións disporán como mínimo dun relator, que será técnico municipal dependente da concellaría con competencias en materia de urbanismo, que exporá á Comisión cantos asuntos sexan sometidos á súa consideración explicando os informes técnicos e achegando canta documentación técnica e normativa conste nos expedientes correspondentes.6. O presidente poderá solicitar a asistencia ás sesións daquelas persoas que, non sendo parte da Comisión, pola especificidade dos asuntos que se tratan ou por calquera outra circunstancia debidamente motivada, considere oportuno. As persoas así designadas poderán participar con voz pero sen voto. Artigo 9.–Réxime de adopción de acordos.1. O réxime de funcionamento e adopción de acordos será o previsto con carácter xeral para os órganos colexiados nas normas reguladoras do procedemento administrativo, coas especialidades previstas neste regulamento.2. Nas sesións da Comisión Asesora promoverase a toma de decisións por consenso. Se este non puidera darse, as decisións serán adoptadas por maioría simple. En caso de empate, o voto do presidente da Comisión será dirimente.3. Os membros discrepantes dos acordos da maioría poderán formular voto particular por escrito nun prazo de 48 horas. Os votos particulares así presentados incorporaranse á acta da reunión.4. Cando algún membro da Comisión considere que respecto de algún punto da orde do día incorre en causa de abstención, deberá de poñelo en coñecemento do presidente e absterse de participar na deliberación e voto do dito asunto, sendo de plena aplicación neste punto o establecido nos artigos 28 e 29 da Lei 30/1992, do 26 de novembro. Artigo 10.–Subcomisión técnica.1. Crearase unha subcomisión técnica de apoio á Comisión de Asesoramento formada polos 6 técnicos vogais da comisión.2. Son competencias da Subcomisión Técnica: a) Redacción do relatorio, de acordo coas disposicións da lexislación de patrimonio histórico e cos plans específicos de protección, se os houbese, sobre os expedientes que vaian a tratarse na sesión da Comisión. b) Expoñer nas sesións da Comisión o contido do relatorio e calquera circunstancia que concorra en cada un dos expedientes. c) Elevar os informes á resolución da Dirección Xeral de Patrimonio Histórico, en casos de urxencia, oportunidade ou mero trámite e trasladar as resolucións á Secretaría da Comisión para que esta as notifique aos interesados. d) Solicitar aos interesados a documentación complementaria, técnica ou administrativa, que se considere conveniente para a comprensión dos expedientes, antes de sometelos a consideración da Comisión. e) Asesorar ao resto dos membros da Comisión en calquera materia sobre a que a súa formación académica os habilite. Artigo 11.–Ditames da comisión.1. Os ditames emitidos pola Comisión, atendendo aos informes da Subcomisión Técnica, poderán ser, tendo en conta o resultado das votacións: a) Favorables. b) Favorables condicionados á presentación de documentación complementaria. c) Desfavorables.2. Os ditames deberán de ser asinados polo presidente da Comisión, na data de celebración da sesión, e enviados aos departamentos ou servizos do Concello encargados da tramitación dos expedientes sometidos á consideración da Comisión Asesora de Patrimonio Histórico para proseguiren os tramites correspondentes. Artigo 12.–Actas.1. O/a secretario/a da Comisión redactará unha acta de cada sesión. Nela constarán os asistentes, a orde do día e, de xeito sucinto, o pronunciamento sobre cada asunto. A acta recollerá igualmente de modo expreso o cumprimento dos requisitos para a válida constitución e adopción de acordos.2. Na acta figurará, por solicitude dos membros da Comisión, o seu voto contrario, a súa abstención e os motivos que os xustifiquen ou o sentido do seu voto favorable. Así mesmo, calquera membro ten dereito a solicitar a transcrición íntegra da súa intervención ou proposta sempre que no acto ou no prazo de 48 horas achegue o texto que se corresponda fielmente con ela, que se fará constar así na acta e cuxa copia se unirá a esta.3. A aprobación da acta da sesión incluirase como primeiro punto da orde do día na seguinte sesión que se celebre.4. Os acordos e ditames serán válidos e inmediatamente executivos aínda que a acta non se aprobe ata a seguinte sesión. Artigo 13.–Dos rogos e preguntas.1. A convocatoria das sesións incluirá unha quenda de rogos e preguntas.2. Os rogos e preguntas formulados por calquera dos membros da Comisión deberán gardar coherencia e estarán estreitamente relacionados coas funcións e competencias da Comisión Asesora de Patrimonio Histórico. DISPOSICIÓN ADICIONAL Primeira.–Réxime económico.1. Os membros da Comisión, que teñan a condición de persoal ao servizo das administracións públicas ou organismos delas dependentes, e os concelleiros que conten con dedicación exclusiva non percibirán retribución polo exercicio das súas funcións.2. Os demais membros poderán percibir as axudas de custo e indemnizacións que lles correspondan de acordo coa normativa vixente. DISPOSICIÓNS FINAIS Primeira.–Supletoriedade da lexislación estatal e autonómica. En todos aqueles aspectos non previstos Lei 8/1995, do 30 de outubro, de patrimonio cultural de Galicia ou neste regulamento o funcionamento da Comisión Asesora de Patrimonio Histórico axustarase á normativa legal establecida na Lei 30/1992, do 26 de novembro, de réxime xurídico das administracións publicas e do procedemento administrativo común. Segunda.–Modificacións normativas. As referencias ás normas legais vixentes entenderanse automaticamente substituídas por aquelas que as derroguen e substitúan. Terceira.–Entrada en vigor. Este regulamento entrará en vigor ao día seguinte da súa publicación no Boletín Oficial da Provincia, sempre que transcorrera o prazo previsto no artigo 65.2 da Lei 7/1985, do 2 de abril, reguladora das bases do réxime local.